**Þróunarverkefni um þjónustu talmeinafræðinga við leik- og grunnskóla í Grafarvogi og á Kjalarnesi.**

**Þjónusta talmeinafræðinga**

**Stöðuskýrsla fyrir skólaárið 2014 - 2015**

Í eftirfarandi skýrslu er gerð grein fyrir störfum talmeinafræðinga Miðgarðs á nýliðnu skólaári. Farið verður yfir störf talmeinafræðinga, þær breytingar sem gerðar voru fyrir skólaárið og í lokin er rætt um hugmyndir um þjónustuna næsta vetur.

**Störf talmeinafræðinga í leikskólunum**

Sumarið 2014 var byrjað að vinna eftir nýju lotuskipulagi og verklagi sem samþykkt var af stýrihópi þróunarverkefnisins í lok síðasta skólaárs. Hverjum leikskóla var úthlutað einni lotu á hvorri önn, haustlotan var sjö vikur og vorlotan níu vikur. Innan hverrar lotu var unnið með greiningu, ráðgjöf og þjálfun eins og við átti á hverjum stað. Í nýju verklagi fólst meðal annars að í júní s.l. var, í leikskólunum, lögð málþroskaskimun fyrir börn sem fæddust á fyrri helmingi ársins 2008 (1. janúar – 30. júní). Stór hluti þeirra barna sem fékk þjálfun í leikskóla vorið 2014 fluttist yfir í grunnskóla um haustið en þau sem eftir voru fengu áframhaldandi þjálfun að því gefnu að þau uppfylltu þjálfunarviðmið. Að öðru leiti var unnið eftir nýjum viðmiðunarreglum (sjá viðauka 1).

Í töflu 1 má sjá heildarskiptingu verkefna talmeinafræðinga í leikskólum Grafarvogs og Kjalarness skólaárið 2014-2015 til samanburðar við skólaárið 2013-2014.

Tafla 1). Heildarskipting verkefna talmeinafræðinga í leikskólum.

|  |  |  |
| --- | --- | --- |
|  | **2013-2014** | **2014-2015** |
| Heildarfjöldi tilvísana til talmeinafræðinga Miðgarðs | 96 | 84 |
| * Fjöldi barna sem fór í málþroskamat | 55 | 58 |
| * Fjöldi barna sem fór í framburðarmat | 53 | 59 |
| Fjöldi barna sem fékk íhlutun talmeinafr. eftir greiningu | 41 | 67 |
| Fjöldi barna sem bíður aðkomu talmeinafr. eftir greiningu | 29 | 12 |
| Tilvísanir á bið | 17 | 20 |
| Heildarfjöldi barna sem þarf þjálfun næsta haust | 37 | 60 |

**Störf talmeinafræðinga í grunnskólunum**

Í september var málþroskaskimun lögð fyrir börn sem fæddust á seinni helmingi ársins 2008 (1. júlí – 31. des). Þetta var sama skimun og lögð var fyrir um sumarið í leikskólunum. Eins og í leikskólunum var unnið samkvæmt nýju lotuskipulagi og verklagi. Á haustönn voru börn í 2. – 4. bekk sett í forgang í talþjálfun en börn í 1. bekk komu í nánari framburðar- og/eða málþroskagreiningu ásamt talþjálfun á vorönninni. Þau börn sem fengið höfðu stutta þjálfunarlotu að vori 2014 fengu áframhaldandi þjálfun um haustið. Ekki tókst þó í öllum skólum að byrja talþjálfun hjá 1. bekkingum og bíða þeir þjálfunar næsta vetur. Með því að taka 1. bekkingana ekki í talþjálfun fyrr en á vorönn gafst þeim kostur á að ná áttum í nýju skólaumhverfi áður en frekari greining og talþjálfun fór fram.

Í töflu 2 má sjá hvernig verkefnaskipting talmeinafræðinga var í grunnskólunum borið saman við skólaárið 2013-2014.

Tafla 2). Heildarskipting verkefna talmeinafræðinga í grunnskólum.

|  |  |  |
| --- | --- | --- |
|  | **2013-2014** | **2014-2015** |
| Fjöldi barna sem fór í málþroskaskimun í 1. bekk (sjá neðar) | 232 | 223 |
| Fjöldi tilvísana til talmeinafræðinga Miðgarðs | 163 | 85 |
| 1. Fjöldi barna sem fór í málþroskamat | 93 | 77 |
| 1. Fjöldi barna sem fór í framburðarmat | 108 | 54 |
| Fjöldi barna sem fékk þjálfun | 111 | 93 |
| Fjöldi barna sem bíður þjálfunar | 12 | 24 |
| Fjöldi barna sem fengið hefur talþjálfun og mun halda áfram í haust | 76 | 65 |
| Heildafjöldi barna sem þarf þjálfun næsta haust | - | 89 |
| Tilvísanir á bið í framburðar- og/eða málþroskamat | 0 | 0 |

Þau 93 börn sem fengu talþjálfun í grunnskólunum skólaárið 2014-2015 voru annars vegar börn sem fóru í framburðar- og/eða málþroskamat á síðasta skólaári og hins vegar börn sem fóru í mat á þessu skólaári. Hluti af þessum hópi barna er útskrifaður úr talþjálfun en í lok skólaársins 2014-15 voru 65 börn sem útskrifuðust ekki og munu þau halda áfram í talþjálfun í haust. Til viðbótar bíða 24 börn talþjálfunar, þ.e.a.s. hafa farið í mat á þessu skólaári en ekki komist að í talþjálfun. Í heildina eru því 89 börn sem vitað er að þurfa talþjálfun næsta skólaár. Við þann hóp bætast svo þau börn sem munu finnast í málþroskaskimun 1. bekkinga næsta haust ásamt mögulega einstaka eldri nemendur.

223 börn í 1. bekk í Grafarvogi og Kjalarnesi fóru í gegnum málþroskaskimun. Þegar niðurstöður skimunarinnar lágu fyrir var börnunum skipt í þrjá hópa, þ.e. grænan, gulan og rauðan hóp.

Í töflu 3 má sjá hvernig börnin skiptust niður í hópa eftir niðurstöðum málþroskaskimunar.

Tafla 3). Skipting barna í hópa eftir niðurstöðum málþroskaskimunar í 1. bekk.

|  |  |  |
| --- | --- | --- |
|  | **2013-2014** | **2014-2015** |
| Fjöldi barna sem fór í málþroskaskimun í 1. bekk | 232 | 223 |
| Börn sem stóðust viðmið skimunar (græn) | 75 | 82 |
| Börn sem sýndu frávik en féllu ekki á skimun (gul ) | 41 | 66 |
| Börn sem féllu á viðmiðum skimunar (rauð) | 98 | 75 |
| Eftir nánara mat: |  |  |
| 1. Rauð börn sem færðust í gulan hóp | 21 | 38 |
| 1. Fjöldi barna í gulum hópi | 62 | 104 |
| 1. Fjöldi rauðra barna sem féll undir þjálfunarviðmið | 77 | 41 |

Börn í grænum hópi stóðust viðmið skimunar og fengu ekki frekari aðkomu talmeinafræðinga. Börn í gulum hópi sýndu frávik á afmörkuðum þætti málþroskaskimunar en frávik var ekki það mikið að ástæða þætti til að senda þau í nánara framburðar- og/eða málþroskamat. Talmeinafræðingar komu ekki frekar að þessum börnum en viðkomandi umsjónarkennara og sérkennara var gerð grein fyrir hvar veikleikar þeirra lágu og veitt ráðgjöf um hvernig hægt væri að styrkja þau. Börn í rauðum hópi náðu ekki viðmiðum skimunar og var leyfi fengið hjá foreldrum þeirra til þess að leggja fyrir nánara framburðar- og/eða málþroskamat. Þau börn, sem eftir frekara mat, féllu ekki undir viðmiðunarmörk varðandi talþjálfun færðust í gula hópinn. Eftir nánara mat var samtals 41 barn úr 1. bekk sem féll undir þjálfunarviðmið og var boðið að koma í talþjálfun.

Þau börn sem lentu í rauðum hópi og féllu undir þjálfunarviðmið voru með mjög mismunandi frávik, allt frá því að vanta eitt hljóð í framburði og til þess að vera með mjög alvarlega málþroskaröskun.

Tafla 4 sýnir grófa skiptingu á vanda þessara barna.

Tafla 4). Nánari útlistun á vanda barna sem lentu í rauðum hópi eftir frekara mat.

|  |  |  |
| --- | --- | --- |
|  | **2013-2014** | **2014-2015** |
| Fjöldi barna í rauðum hópi sem féll undir þjálfunarviðmið | 77 | 41 |
| 1. Börn sem þurftu aðkomu vegna framburðarfrávika | 34 (44%) | 16 (39%) |
| 1. Börn sem þurftu aðkomu vegna málþroskafrávika | 16 (21%) | 19 (46%) |
| 1. Börn sem þurftu aðkomu vegna bæði málþroska- og framburðarfrávika | 27 (35%) | 6 (15%) |

**Umræður um breytingar sem gerðar voru á skólaárinu 2014 – 2015**

* Málþroskaskimun 1. bekkinga var skipt í tvennt. Börn sem fæddust á fyrri helmingi ársins 2008 (1. janúar – 30. júní) fóru í málþroskaskimun í leikskólunum en börn sem fæddust á seinni helmingi ársins 2008 (1. júlí – 31. des) fóru í sömu skimun í grunnskólunum í byrjun september. Með þessu fyrirkomlagi, þ.e. að taka hluta af börnunum í skimunina um sumarið, minnkaði álagið á talmeinafræðinga til muna á haustönn og betur var hægt að einbeita sér að þjálfun og þeim greiningum sem fyrir lágu. Einnig hjálpaði það til að talmeinafræðingur sem vinnur eingöngu innan leikskólanna í hverfinu aðstoðaði við skimunina. Í lok skimunarinnar kom þó í ljós að börnin virtust mörg hver ekki tilbúin að fara svona snemma í gegnum hana þar sem töluverður fjöldi þeirra sem féll á skimun, fékk málþroskatölu yfir viðmiðunarmörkum á þeim málþroskaprófum sem lögð voru fyrir í kjölfarið. Leiða má líkur að því að betra sé að bíða með skimunina fram á miðja haustönn svo börnunum gefist tækifæri til að ná betur áttum í nýju skólaumhverfi. Stefnt er að því að leggja málþroskaskimunina fyrir í 1. bekk á miðri haustönn á komandi vetri.

Tímasetningu skimunarinnar var ekki eingöngu breytt, heldur voru viðmiðunarmörk hennar endurskoðuð á þann veg að börnin máttu gera fleiri villur en börnin sem fóru í sömu skimun árinu á undan. Á skólaárinu 2013-2014 var rauði hópurinn (börn sem féllu undir þjálfunarviðmið) of stór til þess að talmeinafræðingar næðu að sinna honum öllum. Því var ákveðið að gera þessar breytingar á viðmiðum skimunar með það í huga að reyna að fækka í þessum hópi. Þetta leiddi til þess að töluvert fjölgaði í gula hópnum (börn sem sýndu frávik á afmörkuðum þætti). Nauðsynlegt er að hafa vakandi auga fyrir þessum hópi barna þar sem þau eru í áhættu fyrir að þróa með sér frekari námserfiðleika.

* Unnið var í lotum í leik- og grunnskólum hverfisins. Talmeinafræðingar unnu í 7 vikna lotu að hausti og 9 vikna lotu að vori í hverjum skóla. Með þessari breytingu var hugmyndin sú að fækka starfsstöðum talmeinafræðinga í hverri viku og ná betri tengslum við starfsfólk skólanna með því að hafa lengri viðveru í hverri lotu. Ekki bar á öðru en að þessi breyting mæltist vel fyrir hjá starfsfólki leik- og grunnskólanna sem og talmeinafræðingunum. Að mati talmeinafræðinganna náðist góð samvinna við starfsfólk skólanna sem leiddi til þess að starfið varð markvissara heldur en árið á undan.
* Þjálfunarviðmið voru endurskoðuð á þann hátt að börn þurftu nú að fá málþroskatölu 80 eða undir á málþroskaprófi og/eða vera með 7 villur eða fleiri á framburðarprófi til þess að bjóðast talþjálfun. Börn með stuðningstíma fengu ekki beina talþjálfun en ráðgjöf var veitt til foreldra, sérkennara og umsjónarkennara. Undanskilin þessu voru börn með framburðarfrávik sem áfram féllu undir viðmið fyrir talþjálfun. Einnig var unnið eftir þeim viðmiðum að börn undir 4 ára fengu ekki talþjálfun en starfsfólki og foreldrum viðkomandi barns var veitt ráðgjöf. Þessi endurskoðun á þjálfunarviðmiðum leiddi til þess að betur tókst að afmarka þann hóp barna sem talmeinafræðingar Miðgarðs sinntu.
* Innan grunnskólanna var áherslan á talþjálfun barna á yngsta stigi. Þjónusta talmeinafræðinga við börn á mið- og elsta stigi var í formi greininga og ráðgjafar til kennara, sérkennara og foreldra. Undanþegin þessari breytingu voru börn með framburðarfrávik sem áfram uppfylltu þjálfunarviðmið óháð aldri. Þessi breyting er í anda snemmtækrar íhlutunar og afmarkaði einnig enn frekar þann hóp sem talmeinafræðingar Miðgarðs sinntu.

**Áætlun fyrir skólaárið 2015 - 2016**

* Að auka samráð um þær tilvísanir sem sendar eru til talmeinafræðinga í leik- og grunnskólunum. T.d. að hafa stuttan samráðsfund í upphafi og lok hverrar lotu þar sem farið er yfir tilvísanir og þær metnar.
* Bæta aðbúnað enn frekar á starfsstöðum talmeinafræðinga. Í stöðuskýrslu síðasta skólaárs var talað um að búa þyrfti talmeinafræðingum betri aðstöðu t.d. bæði hvað varðar hentugt þjálfunarherbergi og einnig tölvumál. Á einhverjum stöðum hefur verið bætt úr þessum málum en á öðrum stöðum eru þessi mál enn í ólagi, t.d. hvað varðar hljóðvist. Einn talmeinafræðingur hefur fengið fartölvu og er það til bóta þar sem viðkomandi hefur ekki haft aðgang að borðtölvum á öllum sínum starfsstöðum. Enn vantar talmeinafræðingana læstar hirslur í flestum grunnskólunum.
* Bæta við þjálfunargögnum á starfsstöðum, sérstaklega í grunnskólunum. Talmeinafræðingar bera greiningagögn og þjálfunargögn alla daga á milli starfsstaða en takmarkað er hvað hægt er að bera í hverri ferð. Í síðustu stöðuskýrslu var sett fram sú hugmynd að útbúnar yrðu töskur sem innihéldu grunnþjálfunargögn sem staðsettar væru í skólunum þann tíma sem hver lota varir. Skólastjórnendur grunnskólanna hafa óskað eftir því að listi verði útbúinn yfir þau þjálfunargögn sem æskilegt er að til staðar sé í hverjum skóla.
* Að innleiða TRAS (Tidlig registering af språkudvikling) í leikskóla hverfisins. TRAS er skráningarlisti til notkunar fyrir leikskólakennara til þess að fylgjast með máltöku tveggja til fimm ára barna. Þjónustumiðstöðin Miðgarður gæti hýst réttindanámskeið þessu tengdu.
* Að bera saman niðurstöður málþroskaskimunar við niðurstöður úr Leið til læsis skimunarprófum í 1. bekk og niðurstöður úr HLJÓM 2 prófi sem berast frá leikskólunum. Upplýsa leikskólana svo í framhaldinu um niðurstöður úr þessum skimunum með það að markmiði að brúa bilið og auka þannig upplýsingaflæði á milli leik- og grunnskóla.
* Nýlega var gert samkomulag milli velferðarráðuneytisins og Sambands íslenskra sveitarfélaga um skiptingu ábyrgðar vegna talmeinaþjónustu við börn með framburðarfrávik, málþroskafrávik og stam. Á næsta skólaári munu talmeinafræðingar Miðgarðs starfa eftir þessu samkomulagi.
* Útbúa fræðslupakka sem ætlaðir verða eftirfarandi hópum:
  + Starfsfólki yngri barna í leikskóla.
  + Foreldrum yngstu barna sem eru að byrja í leikskóla.
  + Starfsfólki elstu barna í leikskóla.
  + Foreldrum barna sem eru að byrja á síðasta ári í leikskóla.
  + Kennurum 1. og 2. bekkja í grunnskóla.
  + Foreldrum barna sem eru að byrja í grunnskóla.

**Viðauki 1**

**Leikskóli:**

Eftir niðurstöðum greininga var börnunum skipt í eftirfarandi hópa:

* **Hópur A.** Engin íhlutun
  + Málþroskatala 85 og yfir.
  + Skil til foreldra gegnum síma.
  + Skýrsla send foreldrum og leikskóla.
* **Hópur B.** Ráðgjöf
  + Málþroskatala 80-84 .
  + Skilafundur með foreldrum og starfsfólki leikskóla.
  + Eftirfylgd og ráðgjöf á leikskólanum.
  + Viðeigandi endurmat ef þörf er á.
  + Framburður:
    - Börn yngri en 4 ára: Ráðgjöf til foreldra og starfsfólks.
    - Börn 4-6 ára sem eru með færri en 18 villur: Ráðgjöf til foreldra og leikskólastarfsfólks.
* **Hópur C.** Talþjálfun
  + Málþroskatala 80 og undir.
  + Framburður
    - 4-6 ára með 18 villur eða fleiri.
    - Skroll – 4 ára og eldri.

Ef barn var með stuðningstíma á leikskóla fór það í hóp B (undanskilin voru 4-6 ára börn sem höfðu fleiri en 18 villur á framburðarprófi).

Ef barn var í talþjálfun hjá talmeinafræðingi á stofu fór það einnig sjálfkrafa í hóp B. Talmeinafræðingar Miðgarðs komu inn með ráðgjöf til starfsfólk leikskólans varðandi vinnu með barnið hafi þess verið óskað.

**Grunnskóli**

Eftir niðurstöðum greininga var börnunum skipt í eftirfarandi hópa:

* **Hópur A:** Engin íhlutun
  + Málþroskatala 85 og yfir.
  + Niðurstöðum skilað til foreldra gegnum síma.
  + Skýrsla send foreldrum og skóla.
* **Hópur B:** Ráðgjöf
  + Málþroskatala 80-85 .
  + Framburðarbörn sem hafa færri en 7 villur á framburðarprófi.
  + Skilafundur, ráðgjöf til foreldra og sérkennara/umsjónarkennara.
  + Eftirfylgd og ráðgjöf í skólanum.
  + Viðeigandi endurmat ef þess er þörf.
* **Hópur C:** Talþjálfun
  + Málþroskatala 80 og undir.
  + Framburðarbörn sem hafa 7 villur eða fleiri á framburðarprófi.
  + Börn með stam og/eða flausturmæli.

Ef barn var með stuðningstíma fór það í hóp B (Undanskilin börn með framburðarfrávik).

Ef barn var í talþjálfun hjá talmeinafræðingi á stofu fór það í hóp B. Talmeinafræðingar Miðgarðs komu inn með ráðgjöf til starfsfólk skólans varðandi vinnu með barnið hafi þess verið óskað.